संघीय निजामती सेवा ऐन जस्ताको त्यस्तै पारित हुने सम्भावना छैन : सांसद खतिवडा
राज्य व्यवस्था तथा सुशासन समितिका सभापति रामहरी खतिवडाले संसदमा प्रस्तुत संघीय निजामती सेवा सम्बन्धि विधेयक जस्ताको त्यस्तै पारित हुने सम्भावना नरहेको बताएका छन् । बुधवार ललितपुरमा आयोजित संघीय निजामती सेवा विधेयकसम्बन्धी छलफल कार्यक्रममा बोल्दै सभापति खतिवडाले विज्ञहरुसँग बृहत छलफल गरेर मात्रै सो विधेयकलाई अघि बढाउन पहल गर्ने बताए । 
काठमाडौँ — राज्य व्यवस्था तथा सुशासन समितिका सभापति रामहरी खतिवडाले संसदमा प्रस्तुत संघीय निजामती सेवा सम्बन्धि विधेयक जस्ताको त्यस्तै पारित हुने सम्भावना नरहेको बताएका छन् । बुधवार ललितपुरमा आयोजित संघीय निजामती सेवा विधेयकसम्बन्धी छलफल कार्यक्रममा बोल्दै सभापति खतिवडाले विज्ञहरुसँग बृहत छलफल गरेर मात्रै सो विधेयकलाई अघि बढाउन पहल गर्ने बताए । उनले सो विधेयकबारे हतारमा निर्णय गरेर फुर्सदमा पछुताउने पक्षमा आफू नरहेको पनि स्पष्ट पारे ।  ‘यो धेरै पहिले निर्माण भएको निजामती सेवा सम्बन्धी विधेयक अहिले फेरि संसदमा प्रस्तुत भएको छ । त्यसमा धेरै चरणहरु बाँकी छन् । यसमा हामी पनि सहमति छौँ कि यो जस्ताको त्यस्तै पारित हुने सम्भावना छैन । म राज्य व्यवस्था तथा सुशासन समितिको सभापतिको हैसियतमा मैले सरसर्ती हेर्दाखेरि त्यो देखेँ । सरकार तीन तहको भनेर संविधानमा हामीले घोषणा गरिसकेका छौं,' उनले भने, 'संविधानमा त्यही उल्लेख गरिएको छ । संघ छ, प्रदेश छ, स्थानीय तह छ । स्थानीयलाई संघमा ल्याउने, नल्याउने । प्रदेशलाई प्रदेशको अधिकार दिने कि नदिने ? यावत विषयहरु छन् । यी सबै विषयमा हामी अहिले लामो समय पछाडि आएकाले हतारमा निर्णय गरेर पछि पछुताउने अवस्थामा जान नपरोस् भन्ने मेरो व्यक्तिगत धारणा छ ।'उनले विधेयकका विषयमा फेरि चरणबद्धरुपमा छलफल गर्नुपर्ने आवश्यकता रहेको बताए । सभापति खतिवडाले जनताका समस्या समाधान हुने गरी सो विधेयकलाई अघि बढाउन आफू लागि पर्ने पनि बताए । 